Je Estevenins, escuier, çay en arriers fiz mons. Guyon, diz Govart, chevaliers, de Dommartin, fais savoir à touz... que je ay eschangé en nom d’eschange à noble baron et saige mon redoté signour Jehan de Chalon, signour d’Allay, toute ma partie que je ay et puis et doy avoir en bois, en prey et en champs de la vile de Jerrayse et es terretoires et es apartenances de ladite vile, liquex bois, liquex prey, liquex champs partent à Richart Martin, de Poloingney, de part sa fame, ma cosine. Et est à savoir que j’ay et doy avoir la moitié desdis boiz, pré et chans, et lidiz Richart, ou nom dessusdit, l’autre moitié, laquel moie moitié desdiz bois, prey et terres dessusdites j’ay baillié et delivrey, baille et delivre en nom d’eschange, ansi come dessus est dit, à mon amé signour dessusdit, luy et es suens, pour moy et pour les miens, pour quatre livrées de terre de monoie corsable en l’arceveschié de Besençon, et pour vint livres de menuz tornois que j’ay eues et receues en bons deniers nombrez, et m’en tien pour bien paiez; lesquex quatre livrées de terre mesdiz sires m’a assis et assigné sus sa partie de sa rente dou gros de la tauble de la salnerie de Salins, à paier et à rendre à moy et es miens chescune année, à touzjoursmais, le jour de la nativité saint Jehan Baptiste. Et se ansi estoit, que jà ne soit, que sa rente doudit puis venit en tel deffaut, per acune occasion, que je ou li miens ne nos puissiens paier de ladite rente, mesdiz sires et li suens me doivent assiter, moy et es miens, le deffaut que je ou li miens auroient et recevroient, sus toutes ses rentes de la ville de Regne, et ensi come il est contenuz es lettres que je ay de mondit seignour doudit eschange. Et recognois que je tieng en fié, pour moy et pour les miens, de mondit seignour et des siens lesdites quatre livrées de terre, ensi comme je tenoie les bois, les prez et les terres que eschangié li ay... En tesmoignaige de laquel chose, je, lidiz Estevenins, ay prié et fait metre en ces presentes lettres le seal de honorable chapitre dou chapitre de Saint-Anathoile de Salins .. Faites et donées l’an M CCC et doux, ou mois de join.